CELEX: 32009R1165
Language: fi
Date: 2009-11-27 00:00:00
Title: Komission asetus (EY) N:o 1165/2009, annettu 27 päivänä marraskuuta 2009 , tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen N:o (EY) 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IFRS 4 ja IFRS 7 osalta (ETA:n kannalta merkityksellinen teksti)

1.12.2009   
            
            
               FI
            
            
               Euroopan unionin virallinen lehti
            
            
               L 314/21
            
         
      KOMISSION ASETUS (EY) N:o 1165/2009,
   annettu 27 päivänä marraskuuta 2009,
   tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen N:o (EY) 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IFRS 4 ja IFRS 7 osalta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
   sekä katsoo seuraavaa:
   
               (1)
            
            
               Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
            
         
               (2)
            
            
               IASB (International Accounting Standards Board) julkaisi 5 päivänä maaliskuuta 2009 muutoksia kansainvälisiin tilinpäätösstandardeihin IFRS 4 Vakuutussopimukset ja IFRS 7 Rahoitusinstrumentit: tilinpäätöksessä esitettävät tiedot, jäljempänä ’muutokset IFRS 4:ään ja 7:ään’. Muutoksilla IFRS 4:ään ja IFRS 7:ään pyritään edellyttämään laajempien tietojen esittämistä rahoitusinstrumentteihin liittyvästä käypään arvoon arvostamisesta ja likviditeettiriskistä.
            
         
               (3)
            
            
               Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) teknisten asiantuntijoiden ryhmän (Technical Expert Group, TEG) kanssa käytyjen neuvottelujen perusteella voidaan todeta, että muutokset IFRS 4:ään ja IFRS 7:ään täyttävät asetuksen (EY) N:o 1606/2002 3 artiklan 2 kohdassa säädetyt tekniset hyväksymisperusteet. Tilinpäätösstandardeja koskevien lausuntojen tarkasteluryhmän perustamisesta tietojen antamiseksi komissiolle EFRAGin (European Financial Reporting Advisory Group) lausuntojen puolueettomuudesta ja tasapuolisuudesta 14 päivänä heinäkuuta 2006 tehdyn komission päätöksen 2006/505/EY (3) mukaisesti kyseinen tarkasteluryhmä tarkasteli hyväksymistä koskevaa EFRAGin lausuntoa ja totesi komissiolle sen olevan tasapuolinen ja puolueeton.
            
         
               (4)
            
            
               Sen vuoksi asetusta (EY) N:o 1126/2008 olisi muutettava.
            
         
               (5)
            
            
               Tilinpäätöskysymysten sääntelykomitea on hyväksynyt tässä asetuksessa säädetyt toimenpiteet,
            
         ON ANTANUT TÄMÄN ASETUKSEN:
   1 artikla
   Muutetaan asetuksen (EY) N:o 1126/2008 liite seuraavasti:
   
               (1)
            
            
               Muutetaan kansainvälinen tilinpäätösstandardi IFRS 4 tämän asetuksen liitteen mukaisesti.
            
         
               (2)
            
            
               Muutetaan kansainvälinen tilinpäätösstandardi IFRS 7 tämän asetuksen liitteen mukaisesti.
            
         2 artikla
   Yritysten on sovellettava tämän asetuksen liitteessä tarkoitettuja muutoksia IFRS 4:ään ja IFRS 7:ään viimeistään sen ensimmäisen tilikauden alusta, joka alkaa 31 päivän joulukuuta 2008 jälkeen.
   3 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä marraskuuta 2009.
      
         
            Komission puolesta
         
         Charlie McCREEVY
         
         
            Komission jäsen
         
      
   
   
      (1)  EYVL L 243, 11.9.2002, s. 1.
   
      (2)  EUVL L 320, 29.11.2008, s. 1.
   
      (3)  EUVL L 199, 21.7.2006, s. 33.
   
      LIITE
      
         KANSAINVÄLISET TILINPÄÄTÖSSTANDARDIT
      
      
                  IFRS 4
               
               
                  Muutokset IFRS 4:ään Vakuutussopimukset
                  
               
            
                  IFRS 7
               
               
                  Muutokset IFRS 7:ään 
                        Rahoitusinstrumentit: tilinpäätöksessä esitettävät tiedot
                     
                  
               
            
         Jäljentäminen sallittu Euroopan talousalueella. Kaikki olemassa olevat oikeudet pidätetään Euroopan talousalueen ulkopuolella lukuun ottamatta oikeutta kopioida yksityiskäyttöön tai muuhun kohtuulliseen käyttöön. Lisätietoja on saatavissa IASB:sta internetosoitteessa www.iasb.org
      
      
         Muutokset IFRS 7:ään
      
      
         
            Rahoitusinstrumentit: tilinpäätöksessä esitettävät tiedot
         
      
      
         Kappaletta 27 muutetaan. Lisätään kappaleet 27A ja 27B.
      
      RAHOITUSINSTRUMENTTIEN MERKITYS TALOUDELLISEN ASEMAN JA TULOKSEN KANNALTA
      
         Muut tilinpäätöksessä esitettävät tiedot
      
      
         Käypä arvo
      
      
                  27
               
               
                  Yhteisön on esitettävä kunkin rahoitusinstrumenttien luokan osalta kunkin rahoitusvarojen tai -velkojen luokan käypiä arvoja määritettäessä käytetyt menetelmät ja silloin, kun on käytetty arvostusmenetelmää, myös tehdyt oletukset. Yhteisö esittää tilanteen mukaan esimerkiksi oletukset, jotka liittyvät ennen eräpäivää maksettuihin osuuksiin, arvioitujen luottotappioiden osuuksiin sekä korkokantoihin tai diskonttauskorkoihin. Jos arvostusmenetelmää on muutettu, yhteisön on esitettävä tilinpäätöksessään tämä muutos ja siihen johtaneet syyt.
               
            
                  27A
               
               
                  Kappaleessa 27B vaadittavien tietojen esittämistä varten yhteisön on luokiteltava käypään arvoon arvostetut erät käyttäen käypien arvojen hierarkiaa, joka kuvastaa arvoja määritettäessä käytettävien syöttötietojen merkittävyyttä. Käypien arvojen hierarkian tulee sisältää seuraavat tasot:
                  
                              (a)
                           
                           
                              täysin samanlaisten omaisuuserien tai velkojen noteeratut (oikaisemattomat) hinnat toimivilla markkinoilla (taso 1);
                           
                        
                              (b)
                           
                           
                              muut syöttötiedot kuin tasoon 1 sisältyvät noteeratut hinnat, jotka kyseiselle omaisuuserälle tai velalle ovat todettavissa joko suoraan (ts. hintana) tai epäsuorasti (ts. hinnoista johdettuina) (taso 2); ja
                           
                        
                              (c)
                           
                           
                              omaisuuserää tai velkaa koskevat syöttötiedot, jotka eivät perustu todettavissa olevaan markkinatietoon (ei todettavissa olevat syöttötiedot) (taso 3).
                           
                        Se käypien arvojen hierarkian taso, jolle tietty käypään arvoon arvostettu erä kokonaisuudessaan luokitellaan, on määritettävä koko kyseisen käypään arvoon arvostetun erän kannalta merkittävän alimmalla tasolla olevan syöttötiedon perusteella. Tässä syöttötiedon merkittävyys arvioidaan kyseisen käypään arvoon arvostetun erän suhteen kokonaisuudessaan. Jos käyvän arvon määrittämisessä käytetään todettavissa olevia syöttötietoja, jotka edellyttävät merkittävää ei todettavissa oleviin syöttötietoihin perustuvaa oikaisua, kyseinen arvonmääritys luokitellaan tasoon 3. Sen arvioiminen, kuinka merkittävä tietty syöttötieto on käypään arvoon arvostettavan erän kannalta kokonaisuudessaan, edellyttää harkintaa, jossa otetaan huomioon erityisesti kyseistä omaisuuserää tai velkaa koskevat tekijät.
               
            
                  27B
               
               
                  Yhteisön on esitettävä käypään arvoon taseeseen merkittyjen erien osalta kustakin rahoitusinstrumenttien luokasta:
                  
                              (a)
                           
                           
                              käypien arvojen hierarkian taso, johon kyseiset käypään arvoon arvostetut erät luokitellaan kokonaisuudessaan, siten että käyvät arvot jaotellaan kappaleessa 27A määriteltyjen tasojen mukaisesti.
                           
                        
                              (b)
                           
                           
                              mahdolliset merkittävät siirrot käypien arvojen hierarkian tasojen 1 ja 2 välillä ja syyt näihin siirtoihin. Siirrot kummallekin tasolle ja siirrot pois kummaltakin tasolta on esitettävä ja käsiteltävä erikseen. Merkittävyyttä on tässä arvioitava voiton tai tappion ja kokonaisvarojen tai -velkojen perusteella.
                           
                        
                              (c)
                           
                           
                              käypien arvojen hierarkian tasolla 3 olevien käypään arvoon arvostettujen erien osalta alku- ja loppusaldojen välinen täsmäytyslaskelma, jossa esitetään erikseen seuraavista seikoista johtuvat kauden aikana tapahtuneet muutokset:
                              
                                          (i)
                                       
                                       
                                          kaudella tulosvaikutteisesti kirjatut kokonaisvoitot tai -tappiot sekä kuvaus siitä, missä ne esitetään laajassa tuloslaskelmassa tai erillisessä tuloslaskelmassa (jos se esitetään);
                                       
                                    
                                          (ii)
                                       
                                       
                                          muihin laajan tuloksen eriin kirjatutut kokonaisvoitot tai -tappiot;
                                       
                                    
                                          (iii)
                                       
                                       
                                          ostot, myynnit, liikkeeseenlaskut ja toteuttamiset (kukin muutoksen tyyppi esitetään erikseen); ja
                                       
                                    
                                          (iv)
                                       
                                       
                                          siirrot tasolle 3 tai pois sieltä (esimerkiksi markkinatiedon todettavuuden muutoksista johtuvat siirrot) sekä syyt näihin siirtoihin. Merkittävien siirtojen osalta on esitettävä ja käsiteltävä erikseen siirrot tasolle 3 ja siirrot pois tasolta 3.
                                       
                                    
                        
                              (d)
                           
                           
                              tulosvaikutteisesti kaudella kirjatut kohdassa (c)(i) tarkoitetut kokonaisvoitot tai -tappiot, jotka johtuvat raportointikauden lopussa hallussa oleviin omaisuuseriin liittyvistä voitoista tai tappioista, sekä kuvaus siitä, missä kyseiset voitot tai tappiot esitetään laajassa tuloslaskelmassa tai erillisessä tuloslaskelmassa (jos se esitetään).
                           
                        
                              (e)
                           
                           
                              jos yhden tai useamman syöttötiedon vaihtaminen jokseenkin mahdolliseen vaihtoehtoiseen oletukseen muuttaisi tasolla 3 olevien käypään arvoon arvostettujen erien käypää arvoa merkittävästi, yhteisön on mainittava tämä seikka ja esitettävä kyseisten muutosten vaikutus. Yhteisön tulee esittää, kuinka jokseenkin mahdolliseen vaihtoehtoiseen oletukseen vaihtamisen vaikutus on laskettu. Merkittävyyttä on tässä arvioitava voiton tai tappion ja varojen tai velkojen kokonaismäärän perusteella, tai jos käyvän arvon muutokset on kirjattu muihin laajan tuloksen eriin, oman pääoman kokonaismäärän perusteella.
                           
                        Yhteisön on esitettävä tässä kappaleessa vaadittavat määrälliset tiedot taulukon muodossa, paitsi milloin jokin toinen muoto on asianmukaisempi.
                  
                     Kappaletta 39 muutetaan. Lisätään kappale 44G.
                  
               
            
         Maksuvalmiusriski
      
      
                  39
               
               
                  Yhteisön on esitettävä tilinpäätöksessään:
                  
                              (a)
                           
                           
                              johdannaisvelkoihin kuulumattomien rahoitusvelkojen (mukaan lukien takaussopimukset, joissa yhteisö on myyjäosapuolena) maturiteettijakauma, joka osoittaa jäljellä olevat sopimukseen perustuvat juoksuajat.
                           
                        
                              (b)
                           
                           
                              johdannaisvelkojen maturiteettijakauma. Maturiteettijakauman on sisällettävä niiden johdannaisvelkojen jäljellä olevat sopimukseen perustuvat juoksuajat, joiden sopimuksiin perustuvien juoksuaikojen tunteminen on välttämätöntä rahavirtojen ajoituksen ymmärtämisen kannalta (ks. kappale B11B).
                           
                        
                              (c)
                           
                           
                              kuvaus siitä, miten se hallitsee kohtiin (a) ja (b) liittyvää maksuvalmiusriskiä.
                           
                        
            VOIMAANTULO JA SIIRTYMÄSÄÄNNÖT
      
                  44G
               
               
                  Maaliskuussa 2009 julkaistun asiakirjan Rahoitusinstrumentteja koskevien liitetietojen parantaminen (muutokset IFRS 7:ään) seurauksena muutettiin kappaleita 27, 39 ja B11 sekä lisättiin kappaleet 27A, 27B, B10A ja B11A–B11F. Yhteisön on sovellettava näitä muutoksia 1.1.2009 tai sen jälkeen alkavilla tilikausilla. Ensimmäisenä soveltamisvuotena yhteisön ei tarvitse esittää vertailutietoja muutosten edellyttämistä tiedoista. Aikaisempi soveltaminen on sallittua. Jos yhteisö soveltaa muutoksia aikaisemmalla kaudella, tästä on annettava tieto.
               
            
         Liite A
         Määritelmät
         
            Seuraavaa termiä muutetaan:
         
         
                     maksuvalmiusriski
                  
                  
                     Riski, että yhteisöllä on vaikeuksia täyttää rahoitusvelkoihin liittyviä velvoitteita, jotka täytetään luovuttamalla käteisvaroja tai muita rahoitusvaroja
                  
               
      
         Liite B
         Soveltamisohjeistus
         
            Muutetaan otsikkoa ja kappaletta B11. Lisätään kappaleet B10A ja B11A–B11F sekä poistetaan kappaleet B12–B16. Kappaleen B11C kohdat (a) ja (b) korvaavat kappaleet B12 ja B13. Kappale B11D korvaa kappaleet B14 ja B16.
         
         
            Rahoitusinstrumenteista johtuvien riskien luonne ja laajuus (kappaleet 31–42)
         
         
            Maksuvalmiusriskiä koskevat määrälliset tiedot (kappaleet 34(a) sekä 39(a) ja (b))
         
         
                     B10A
                  
                  
                     Kappaleen 34(a) mukaisesti yhteisö esittää yhteenvedon yhteisöön kohdistuvaa maksuvalmiusriskiä koskevista määrällisistä tiedoista sen informaation perusteella, joka on annettu sisäisesti johtoon kuuluville avainhenkilöille. Yhteisön on selostettava, kuinka nämä tiedot on määritetty. Jos näihin tietoihin sisältyvät käteisvarojen (tai muiden rahoitusvarojen) siirtymiset pois yhteisöstä voisivat joko:
                     
                                 (a)
                              
                              
                                 toteutua merkittävästi aikaisemmin kuin tiedot osoittavat tai
                              
                           
                                 (b)
                              
                              
                                 poiketa määriltään merkittävästi kyseisiin tietoihin sisältyvistä määristä (esim. johdannainen, joka sisältyy tietoihin nettomääräisen toteuttamisen pohjalta mutta joka vastapuolella on oikeus vaatia toteutettavaksi bruttomääräisesti),
                              
                           yhteisön on mainittava tämä seikka ja esitettävä määrälliset tiedot, joiden avulla sen tilinpäätöksen käyttäjät pystyvät arvioimaan tämän riskin suuruutta, paitsi milloin tämä tieto sisältyy kappaleen 39 (a) tai (b) mukaan vaadittaviin sopimuksiin perustuviin maturiteettijakaumiin.
                  
               
                     B11
                  
                  
                     Laatiessaan kappaleen 39 (a) ja (b) vaadittavia maturiteettijakaumia yhteisö käyttää harkintaa määrittäessään erittelyssä käytettävien ajanjaksojen asianmukaista määrää. Yhteisö voi esimerkiksi todeta, että seuraavat ajanjaksot ovat asianmukaisia:
                     
                                 (a)
                              
                              
                                 enintään kuukausi;
                              
                           
                                 (b)
                              
                              
                                 yli kuukausi mutta enintään kolme kuukautta;
                              
                           
                                 (c)
                              
                              
                                 yli kolme kuukautta mutta enintään yksi vuosi; ja
                              
                           
                                 (d)
                              
                              
                                 yli vuosi mutta enintään viisi vuotta.
                              
                           
               
                     B11A
                  
                  
                     Noudattaessaan kappaleen 39 kohtia (a) ja (b) yhteisö ei saa erottaa kytkettyä johdannaista hybridi-instrumentista (yhdistetystä rahoitusinstrumentista). Tällaiseen instrumenttiin yhteisön tulee soveltaa kappaletta 39(a).
                  
               
                     B11B
                  
                  
                     Kappaleen 39(b) mukaan yhteisön täytyy esittää johdannaisvelkojen määrällinen maturiteettijakauma, joka osoittaa jäljellä olevat sopimuksiin perustuvat juoksuajat, jos sopimukseen perustuvien jäljellä olevien juoksuaikojen tunteminen on välttämätöntä rahavirtojen ajoituksen ymmärtämisen kannalta. Tämä koskisi esimerkiksi sopimusta, joka on:
                     
                                 (a)
                              
                              
                                 vaihtuvakorkoisen rahoitusvaroihin kuuluvan erän tai rahoitusvelan rahavirran suojauksessa koronvaihtosopimus, jonka jäljellä oleva juoksuaika on viisi vuotta.
                              
                           
                                 (b)
                              
                              
                                 mikä tahansa luottositoumus.
                              
                           
               
                     B11C
                  
                  
                     Kappaleen 39 kohtien (a) ja (b) mukaan yhteisön täytyy esittää rahoitusvelkojen maturiteettijakaumat, jotka osoittavat joidenkin rahoitusvelkojen jäljellä olevat sopimukseen perustuvat juoksuajat. Näissä esitettävissä tiedoissa:
                     
                                 (a)
                              
                              
                                 jos vastapuoli saa päättää jonkin maksun suorittamisajankohdasta, velka sisällytetään erittelyssä siihen aikaisimpaan ajanjaksoon, jona yhteisöltä voidaan vaatia maksua. Esimerkiksi rahoitusvelat, jotka yhteisöä voidaan vaatia maksamaan takaisin vaadittaessa (esim. vaadittaessa maksettavat talletukset), sisällytetään erittelyssä aikaisimpaan ajanjaksoon.
                              
                           
                                 (b)
                              
                              
                                 jos yhteisö on sitoutunut eräkohtaisiin maksuihin, kukin erä sisällytetään erittelyssä siihen aikaisimpaan ajanjaksoon, jona yhteisöltä voidaan vaatia maksua. Esimerkiksi nostamaton myönnetty laina sisällytetään siihen ajanjaksoon, johon sisältyy se aikaisin ajankohta, jolloin se voidaan nostaa.
                              
                           
                                 (c)
                              
                              
                                 kun kyseessä ovat myyjäosapuolen takaussopimukset, takauksen enimmäismäärä sisällytetään aikaisimpaan ajanjaksoon, jona takauksen perusteella voidaan vaatia maksua.
                              
                           
               
                     B11D
                  
                  
                     Kappaleen 39 kohdissa (a) ja (b) edellytetyissä maturiteettijakaumissa esitettävät sopimuksiin perustuvat määrät ovat sopimuksiin perustuvia diskonttaamattomia rahavirtoja, esimerkiksi:
                     
                                 (a)
                              
                              
                                 bruttomääräiset rahoitusleasingvelvoitteet (ennen rahoitusmenojen vähentämistä);
                              
                           
                                 (b)
                              
                              
                                 niissä termiinisopimuksissa määritellyt hinnat, jotka koskevat rahoitusvarojen ostoa käteisvaroja vastaan;
                              
                           
                                 (c)
                              
                              
                                 nettomäärät sellaisista maksetaan vaihtuvaa / saadaan kiinteää -koronvaihtosopimuksista, joissa vaihdetaan nettomääräisiä rahavirtoja;
                              
                           
                                 (d)
                              
                              
                                 vaihdettavat sopimukseen perustuvat määrät sellaisessa johdannaissopimuksessa (esim. valuutanvaihtosopimus), jonka mukaan vaihdetaan bruttomääräisiä rahavirtoja; ja
                              
                           
                                 (e)
                              
                              
                                 bruttomääräiset luottositoumukset.
                              
                           Tällaiset diskonttaamattomat rahavirrat poikkeavat taseeseen sisältyvästä määrästä, koska taseeseen sisältyvä määrä perustuu diskontattuihin rahavirtoihin. Ellei maksettava määrä ole kiinteä, tilinpäätöksessä esitettävä määrä määritetään raportointikauden päättymispäivän olosuhteiden perusteella. Esimerkiksi jos maksettava määrä vaihtelee indeksin muutosten mukaan, tilinpäätöksessä esitettävä määrä voi perustua indeksin tasoon raportointikauden päättymispäivänä.
                  
               
                     B11E
                  
                  
                     Kappaleen 39(c) mukaan yhteisön täytyy esittää kuvaus siitä, miten se hallitsee maksuvalmiusriskiä, joka liittyy kappaleen 39 kohtien (a) ja (b) edellyttämiin määrällisiin tietoihin sisältyviin eriin. Yhteisön on esitettävä maturiteettijakauma rahoitusvaroista, joita se pitää hallussaan maksuvalmiusriskin hallitsemiseksi (esim. rahoitusvarat, jotka ovat helposti myytävissä tai joiden odotetaan kerryttävän tulevia rahavirtoja vastaamaan rahoitusveloista johtuvia lähteviä rahavirtoja), jos tämä tieto on tarpeellinen, jotta tilinpäätöksen käyttäjät pystyisivät arvioimaan maksuvalmiusriskin luonnetta ja laajuutta.
                  
               
                     B11F
                  
                  
                     Yhteisö voisi harkita kappaleessa 39(c) vaadittavia tietoja antaessaan esimerkiksi seuraavia muita tekijöitä, niihin kuitenkaan rajoittumatta, kuten onko yhteisöllä:
                     
                                 (a)
                              
                              
                                 sitovia luottojärjestelyjä (esim. yritystodistusjärjestelyjä) tai muita puiteluottoja (esim. valmiusluottojärjestelyjä), joita se voi hyödyntää maksuvalmiustarpeiden täyttämiseksi;
                              
                           
                                 (b)
                              
                              
                                 keskuspankkitalletuksia maksuvalmiustarpeiden täyttämiseksi;
                              
                           
                                 (c)
                              
                              
                                 hyvin erilaisia rahoituslähteitä;
                              
                           
                                 (d)
                              
                              
                                 joko varoissa tai rahoituslähteissä merkittäviä maksuvalmiusriskikeskittymiä;
                              
                           
                                 (e)
                              
                              
                                 sisäisiä valvontaprosesseja ja varasuunnitelmia maksuvalmiusriskin hallitsemiseksi;
                              
                           
                                 (f)
                              
                              
                                 instrumentteja, joihin liittyy nopeutettua takaisinmaksua koskevia ehtoja (esimerkiksi yhteisön luottoluokituksen laskiessa);
                              
                           
                                 (g)
                              
                              
                                 instrumentteja, jotka voisivat edellyttää vakuuden asettamista (esim. lisävakuuspyynnöt johdannaisia varten);
                              
                           
                                 (h)
                              
                              
                                 instrumentteja, jotka antavat yhteisölle oikeuden valita, suorittaako se rahoitusvelkansa luovuttamalla käteisvaroja (tai muita rahoitusvaroja) vai omia osakkeitaan; tai
                              
                           
                                 (i)
                              
                              
                                 yleisen netotussopimuksen alaisia instrumentteja.
                              
                           
               
                     B12-B16
                  
                  
                     [poistettu]
                  
               
      
         Muutos IFRS 4:ään
      
      
         
            Vakuutussopimukset
         
      
      
         Kappaletta 39(d) muutetaan.
      
      TILINPÄÄTÖKSESSÄ ESITETTÄVÄT TIEDOT
      
         Vakuutussopimuksista johtuvien riskien luonne ja laajuus
      
      
                  39
               
               
                  
                              (d)
                           
                           
                              luottoriskiä, maksuvalmiusriskiä ja markkinariskiä koskevat tiedot, jotka olisi esitettävä IFRS 7:n kappaleiden 31–42 mukaan, jos vakuutussopimukset kuuluisivat IFRS 7:n soveltamisalaan. Kuitenkin:
                              
                                          (i)
                                       
                                       
                                          vakuutuksenantajan ei tarvitse laatia IFRS 7:n kappaleissa 39(a) ja (b) vaadittuja maturiteettianalyysejä, jos se esittää sen sijaan tilinpäätöksessä tiedot kirjatuista vakuutusveloista johtuvien lähtevien nettomääräisten rahavirtojen arvioiduista ajankohdista. Se voidaan esittää taseeseen merkittyjen määrien arvioituun ajoitukseen perustuvana erittelynä.
                                       
                                    
                                          (ii)
                                       
                                       
                                          …